
Për disa ndryshime në vendimin nr.338, datë 19.3.2008 të këshillit të ministrave “Për miratimin e modelit të tregut të energjisë elektrike”

Në mbështetje të nenit 100 të Kushtetutës dhe të nenit 53 të ligjit nr.9072, datë 22.5.2003 “Për sektorin e energjisë elektrike”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Në “Modelin e tregut të energjisë elektrike”, të miratuar me vendimin nr.338, datë 19.3.2008 të Këshillit të Ministrave, të bëhen këto ndryshime:
a) Në paragrafin e katërt të pikës 4.2 “Gjenerimi (KESH Gen)”, pas shprehjes “Shet energji…” të hiqet fjala “të tepërt”.
b) Në paragrafin e fundit të shkronjës “A” të pikës 4.13 “Marrëdhëniet mes pjesëmarrësve të tregut”, pas shprehjes “…marrëveshje tip…“ të hiqet shprehja  “…ose rregulla prokurimi…”
c)Fjalia e parë, e paragrafit të dytë të pikës 5.7  “Shitjet e KESH Gen-it, tek blerës të tjerë”, pas shprehjes “…energji elektrike…” të hiqet fjala të tepërt”.
2.Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

